2018-yilda respublikada ekin maydonlari tarkibini optimallashtirish, meva-sabzavot va boshqa qishloq xo‘jaligi mahsulotlari yetishtirish hamda ularni eksportga yetkazib berish hajmlarini ko‘paytirishga oid qo‘shimcha chora-tadbirlar to‘g‘risida

Respublika qishloq xo‘jaligida iqtisodiy islohotlarni yanada chuqurlashtirish, g‘o‘za ekin maydonlari tarkibini optimallashtirish hisobiga yer va suv resurslaridan samarali hamda oqilona foydalanishni ta’minlash, shuningdek, meva-sabzavot va boshka qishloq xo‘jaligi mahsulotlari yetishtirish hamda ularni eksportga yetkazib berish hajmlarini ko‘paytirish maqsadida:
 1. O‘zbekiston Respublikasi Qishlok xo‘jaligi vazirligi, Yer resurslari, geodeziya, kartografiya va davlat kadastri davlat ko‘mitasi, Qoraqalpog‘iston Respublikasi Vazirlar Kengashi hamda viloyat hokimliklarining:
 2018-yilda hosili past yerlardagi g‘o‘za ekin maydonlarini 99,4 ming gektarga qisqartirish;
 2018-yilda meva-sabzavot va boshqa qishloq xo‘jaligi mahsulotlari yetishtirish hajmlarini 817,0 ming tonnaga ko‘paytirish;
 2018-yilda 266,0 ming tonna meva-sabzavot va boshka qishloq xo‘jaligi mahsulotlari qo‘shimcha ravishda eksportga yetkazib berilishini ta’minlash;
 1 va 1.1-1.13-ilovalarga* muvofiq 2018-yilda hosili past paxta maydonlarida qishloq xo‘jaligi ekinlarini joylashtirishning prognoz parametrlari;
 2 va 2.1-2.13-ilovalarga* muvofiq 2018-yilda hosili past paxta maydonlarida qishloq xo‘jaligi mahsulotlari yetishtirish va eksport qilishning prognoz hajmlari to‘grisidagi takliflariga rozilik berilsin.
 2. O‘zbekiston Respublikasi Bosh vazirining o‘rinbosari Z.T. Mirzayev, Qoraqalpog‘iston Respublikasi Vazirlar Kengashining raisi, viloyatlar va tumanlarning hokimlari O‘zbekiston Fermer, dehqon xo‘jaliklari va tomorqa egalari kengashi, O‘zbekiston Respublikasi Tashki savdo vazirligi, “O‘zbekozikovkatxolding” XK bilan birgalikda ushbu qaror bilan tasdiqlangan parametrlarga so‘zsiz erishilishi ustidan ta’sirchan nazoratni ta’minlasin.
 3. O‘zbekiston Respublikasi Prezidentining ba’zi qarorlariga 3-ilovaga* muvofiq o‘zgartirishlar kiritilsin.
 4. O‘zbekiston Respublikasi Prezidentining “2018-yilda qishloq xo‘jaligi ekinlarini oqilona joylashtirish chora-tadbirlari va qishloq xo‘jaligi mahsulotlari yetishtirishning prognoz hajmlari to‘g‘risida” 2017-yil 15-sentabrdagi PQ-3281-sonli qarorining 15-bandi, shuningdek, qarorning 5 — 8-ilovalari o‘z kuchini yo‘qotgan deb hisoblansin.
 5. Vazirliklar va idoralar bir oy muddatda ilgari qabul qilingan normativ-huquqiy hujjatlarni ushbu qarorga moslashtirsin.
 6. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosarlari Z.T. Mirzayev va N.S. Otajonov zimmasiga yuklansin.